Yrittäjä, kirjailija ja venäläisen ravintolakulttuurin luoja Suomessa, Timo T. Kaukonen. 
Suomalais-virolaisen *Naapurivisan* osallistujia vuonna 1966: Erkki Holvikivi (vas.), Timo T. Kaukonen, virolainen kysymysten laatija toimittaja Vello Kallaste, Esko Kivikoski ja Keijo Virtamo.
**Timo Taavetti Kaukonen** (15. toukokuuta 1933 Helsinki – 5. tammikuuta 1996 Kuopio) oli suomalainen yrittäjä ja kirjailija, joka oli tunnettu television tietokilpailuohjelmien juontajana, Suomen ravintola-alan kehittäjänä ja venäläisen ravintolakulttuurin luojana Suomessa.

Kaukonen valmistui ylioppilaaksi Helsingin normaalilyseosta vuonna 1952. Professori Alanen suositteli Kaukoselle historian opintoja Helsingin yliopistossa, koska häntä kiinnostivat historia ja venäläiset klassikot. Kaukonen opiskeli yliopistossa vuoden verran, mutta elinkeinoelämä kutsui puoleensa.

Kaukonen valmistui merkonomiksi Suomen Liikemiesten Kauppaopistosta vuonna 1955 ja diplomimerkonomiksi parhain arvosanoin vuonna 1956. Kaukonen opiskeli ekonomin tutkintoa Helsingin kauppakorkeakoulussa, mutta jätti tutkinnon suorittamatta viimeisillä metreillä.

Kaukonen osallistui Kirsti Rautiaisen juontamaan *Tupla tai Kuitti* -televisio-ohjelmaan, josta Kaukonen voitti pääpalkinnon 1960-luvun alkupuolella. Kaukonen juonsi Tauno Rautiaisen 1940-luvulla aloittamia Yleisradion *Ota tai jätä* -visailuja vuodesta 1963 viiden vuoden ajan. Kaukonen oli myös luomassa suomalais-virolaista *Naapurivisaa* ja oli sen ensimmäisen lähetyksen juontaja vuonna 1966. *Naapurivisa* teki paluun Viron HUNT-sotaharjoituksissa vuonna 2020. Hän juonsi myös *Kaikki yhtä vastaan* -visailua ja esiintyi pienissä rooleissa elokuvissa *Millipilleri* (1966) ja *Pähkähullu Suomi* (1967). Kaukonen voitti Esko Kivikosken kanssa Pohjoismaiden mestaruuden tietovisailussa Tukholmassa vuonna 1964.

Hän toimi elokuvaohjaaja Spede Pasasen Spede-Yhtiöiden taloudenhoitajana. Kaukonen toimi General Motorsin tilintarkastajana.

Kaukonen erikoistui venäläisiin ruokaravintoloihin ja slaavilaiseen kulttuuriin. Hän loi venäläisen ravintolakulttuurin Suomeen ja hänen osaaminen ravintola-alalla oli aikaansa edellä. Kaukonen teki kahdenkymmenen vuoden uran hänen perustamien ravintoloiden parissa.

Hän perusti Helsinkiin kolme venäläisravintolaa: Troikka (Caloniuksenkatu 3), Kasakka (Meritullinkatu 13) ja Saslik (Neitsytpolku 3). Troikan hän perusti vuonna 1968, ja Kasakka perustettiin vuonna 1969. Troikasta tuli suosittu ravintola venäläisten keskuudessa, koska ravintola tarjosi karhunlihaa. Karhunliha oli alusta alkaen myös Saslikin ruokalistalla. Saslik ostaa karhunlihan Itä-Suomesta. Kasakan myöhempi ravintoloitsija Teemu Lehto totesi, että Kasakka on ravintola, jota ei voi rahalla tehdä. *Viisi tähteä* -lehti valitsi Kasakan Suomen parhaimmaksi venäläisravintolaksi. Kaukosen omistamat venäläisravintolat tulivat tunnetuiksi slaavilaisista esineistä, laulavista kasakoista ja hyvästä karhunlihasta. Kaukosen luomat konseptit kestivät aikaa. Troikka säilyi tyyliltään muuttumattomana Kaukosen aikojen jälkeen. Kaukonen omisti ravintolat 1990-luvun alkuun asti. Ravintolat myytiin uusille omistajille.

Kasakka lopetti toimintansa vuoden 2015 alussa. Troikka lopetti syksyllä 2023.

Etelä-Helsingin Ullanlinnassa sijaitseva ravintola Saslik toimii edelleen ja edustaa tsaarinajan tunnelmaa. Ravintola oli tasavallan presidentti Urho Kekkosen suosiossa. Kekkonen nautti ravintolan tarjoiluista yksityiskabinetissa. Saslik on perustettu vuonna 1972 ja ravintolan vieraina on tavattu näyttelijä Christopher Lee, laulaja Alice Cooper, laulaja Iggy Pop, laulaja Phil Collins, Black Sabbathin ja Toton jäseniä. Ruotsin kuningas Kaarle XVI Kustaa vieraili ravintolassa 2000-luvun alkupuolella ja kuningas nautti klassikkoannoksen Katariina Suuren uunijäätelöä Pankki-kabinetissa. Monet korkea-arvoiset vieraat ja julkisuuden henkilöt ovat vierailleet ravintolassa. Suomalainen A&S-perheyritys jatkaa Saslikin toimintaa Kaukosen viitoittamalla tiellä. Saslik on saavuttanut lähes instituution aseman. Ravintolan ruokalista edustaa slaavilais-ranskalaista keittiötä. Kaukonen kirjoitti Erik Haackin kanssa WSOY:n kustantaman *Venäläinen keittokirja* -kirjan vuonna 1970.

Kaukonen omisti Wanha Casino -kesäravintolan Savonlinnassa.

Kaukonen tuki ravintolaopetuksen koulutusta ja opiskelijoita.

Kaukonen oli yksi Heiskasten sukuseuran perustajista ja seuran sihteeri. Hän oli sukua Heiskasille äitinsä puolelta.

Kaukosta on luonnehdittu erinomaisen muistin omaavaksi, lahjakkaaksi, humoristiseksi, omalaatuiseksi ja maailman mieheksi. Hän osti minkkiturkkeja tarjoilijattarille. Kaukonen rakensi autotallin ravintola Troikan alapuolelle, jossa hän säilytti amerikkalaisia autojaan. Kaukonen viihtyi glamourin, luksuksen ja hyvien käytöstapojen keskellä. Hän piti yliampuvuudesta ja mahtipontisuudesta.

Lähteet
-------

1. ↑  Timo T. Kaukonen Elonetissä.
2. 1 2 3 4 5 6 7 8 9 10 11 12 13 14 15 16 17 18 19  Kuolleita | Ravintoloitsija Timo T. Kaukonen *Helsingin Sanomat*.  16.1.1996. Viitattu 13.10.2023.
3. ↑  Kaukonen, Timo T. & Kivikoski, Esko: Visaniekka - 1500 tietokilpailutehtävää (Weilin & Göös, 1966) *www.antikvaari.fi*. Antikvaari. Viitattu 13.10.2023.
4. ↑  HS 50 vuotta sitten keskiviikkona 24.8.1966 | Naapurivisa lähestyy *Helsingin Sanomat*.  24.8.2016. Viitattu 13.10.2023.
5. ↑  Esko Kivikoski *Estofilia*.  2018. Tallinna:  Suomen suurlähetystö. Viitattu 17.5.2018. (viroksi) (suomeksi)
6. ↑  kaimana: Televisiossa esitetty Naapurivisa tekee paluun Viron HUNT-sotaharjoituksessa *Reserviläinen*.  17.2.2020. Viitattu 13.10.2023.
7. ↑  Timo T. Kaukonen | Actor *IMDb*. Viitattu 13.10.2023. (englanniksi)
8. ↑  Matti Rämö: Kun Spede tuli baariin, sivullisten oli syytä pysyä kaukana – muuten saattoi käydä huonosti *Seura.fi*.  7.9.2017. Viitattu 17.10.2023.
9. 1 2 3 4 5 6 7 8 9 10  Ravintolat | Urho Kekkosenkin suosima venäläisravintola porskuttaa edelleen keskellä Helsinkiä – Melkein kaikki kilpailijat ovat jo sulkeneet *Helsingin Sanomat*.  26.9.2023. Viitattu 27.9.2023.
10. 1 2  Klassikkoravintola Troikka suorittaa epätasaisesti, parasta olivat jälkiruuat *Helsingin Sanomat*.  7.2.2016. Viitattu 13.10.2023.
11. ↑  Ravintola Saslik osti 361 kilon ennätyskarhun! *Ilta-Sanomat*.  26.8.2011. Viitattu 14.10.2023.
12. ↑  Karhunmetsästys tuottaa Pohjois-Karjalassakin tuhansia kiloja saalista – iso osa matkaa pääkaupungin ravintoloihin *Yle Uutiset*.  29.8.2015. Viitattu 22.10.2023.
13. 1 2  Kuultua *City*.  6.4.2007. Viitattu 13.10.2023.
14. ↑  Anna Paljakka: Helsingin Bellevue on "maailman vanhin Venäjän ulkopuolella toimiva venäläisravintola", ja toimii yhä *Helsingin Sanomat*.  8.3.2015. Viitattu 13.10.2023.
15. 1 2  Nyt.fi | Blinitesti: Maistoimme blinejä neljästä helsinkiläisravintolasta ja löysimme sekä voittajan että häviäjän *Helsingin Sanomat*.  2.2.2018. Viitattu 13.10.2023.
16. ↑  Typpö, Juho: Helsingissä 45 vuotta toiminut ravintola Kasakka lopettaa *Helsingin Sanomat*.  25.2.2015. Viitattu 5.11.2022.
17. ↑  Ravintolat | Venäläisravintola Troikka joutui sulkemaan ovensa Etu-Töölössä *Helsingin Sanomat*.  11.9.2023. Viitattu 27.9.2023.
18. ↑  Adam Stefánsson Högnäs: Anrik rysk restaurang i Helsingfors tvingas stänga för gott *www.hbl.fi*. Viitattu 13.10.2023. (ruotsiksi)
19. 1 2  Pikkujouluretki Helsinkiin 14.12. Hyvää ruokaa Saslikissa ja Lokki-näytelmä Kansallisteatterissa *Suomi-Venäjä-Seura | Osastot*. Viitattu 15.10.2023.
20. 1 2  Alina Koskela: Onko tässä kaikkien aikojen överein jälkiruoka? Katariina Suuren uunijäätelö on maistunut jopa Ruotsin kuninkaalle *Kotiliesi.fi*.  28.10.2022. Viitattu 15.10.2023.
21. ↑  Christopher Leen tavannut elokuvapomo: Hänellä oli erityinen suhde Suomeen *Yle Uutiset*.  11.6.2015. Viitattu 15.10.2023.
22. ↑  Yritys – A&S Ravintolat *asravintolat.fi*. Viitattu 13.10.2023.
23. 1 2  Esittely – Ravintola Saslik *ravintolasaslik.fi*. Viitattu 15.10.2023.
24. ↑  *Venäläinen keittokirja*. Porvoo: WSOY, 1970. Teoksen verkkoversio (viitattu 17.10.2023).
25. 1 2 3  Kultainen salonki puhuu luksuksesta *yle.fi*.  31.10.2008. Viitattu 13.10.2023.
26. 1 2  Venäläiset ravintolat katoavat Helsingistä – Kuka pelastaisi lähes 100-vuotiaan Bellevuen? *Helsingin Uutiset*.  13.11.2019. Viitattu 13.10.2023.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet

 |

 |